  Виталий Пронин Ижысь Эшъяськон юртэ шаерысьтымы пиналъёс люкаськылӥзы. «Удмурт Кенеш», «Шунды» но Ижкарысь удмурт кылъя дышетӥсьёслэн огазеяськонзы соос понна Вожодыр шулдыръяськон радъязы. Шаерысьтымы удмурт кылэз дышетӥсь пиналъёс люкаськылӥзы Иже Вожо шулдыръяськонэ.«Удмурт Кенеш» огазеяськонлэн тӧроезлэн воштӥсез Алексей Серебренников верамъя, Ижкарысь удмуртлыкен, шаертодонэн тунсыкъяськись пиналъёсты тазьы 5-тӥ арзэ огазе люкало ини. Туэ нырысьсэ городысь пиналъёс пӧлын шулдыръяськизы гуртысь нылпиос но.Ёросъёсысь но городысь визь погъёсты удмурт ужрадъёсы ӝутка Ижкарысь удмурт кылъя дышетӥсьёслэн огазеяськонэнызы кивалтӥсь, Ижысь 60-тӥ школаысь визьнодась Елена Ямщикова.- Та ужрадэ люкаськиз 80 пинал, - вераз со. - Шумпотымон, Ижкарын удмуртлыкен, шаертодонэн тунсыкъяськисьёс йыло шуыса. К. Герд нимо гимназия сяна, пӧртэм удмурт ужрадъёсы пырисько 17-тӥ, 55-тӥ, 60-тӥ, 100-тӥ, 65-тӥ, 56-тӥ школаос. Ужрадэ ӧтимы кылем арын шуркынмонэ Москваын ортчем пичи выжы калыкъёслэн кылъёссыя олимпиадае пыриськем 6 пиналъёсты. Озьы ик татын эктӥзы, кырӟазы Казане анай кылъёслы сӥзем конференцие ветлэм 15 дышетскисьёс.Егитъёслы татын мӧзмыны маза ӧй вал. Йӧно пияшъёс ненег нылашъёсын эктӥзы полякъёслэсь полонеззэс но чехъёслэсь польказэс. Арган шудэм улын тапыртӥзы, круген шудӥзы, кырӟазы. Ӧз ортчы визь сынантэк но. Егитъёс капчиен шедьтылӥзы удмурт сям-йылолъёсын герӟаськем юанъёслы валэктонъёс. Кылсярысь, кыӵе пудо-животэз курбон каро, пиосмуртлы йыр-пыд сётыку. Кызьы нимаське сюанлэн кыкетӥ нуналаз быдэсъяськись кырӟан но мукет.Ужрадэз йылпумъяса, вань егитъёс синпель кузьымъёсын пусъемын вал.Ангелина Снигирёва Теги: Шунды  